[{"text_idx": "#000000", "text": "Yn mwydro am lyfrau - plant yn bennaf"}, {"text_idx": "#000001", "text": "All posts tagged Jon Gower"}, {"text_idx": "#000002", "text": "O nefi wen. Dwi\u2019m wedi blogio am lyfrau plant ers mis Gorffennaf!"}, {"text_idx": "#000003", "text": "Mae\u2019n wir ddrwg gen i, ond ro\u2019n i wir yn brysur, rhwng y maes carafanau sy gynnon ni, a thrio gorffen drafft gyntaf nofel ar gyfer oedolion ifanc, a chantamil o bethau eraill! Wedyn es i i Batagonia am fis... diolch yn fawr i\u2019r ysgolion am y croeso cynnes ges i a gobeithio eich bod chi\u2019n mwynhau\u2019r llyfrau a phosteri ddois i efo fi."}, {"text_idx": "#000004", "text": "Yn anffodus, daeth Cadi a\u2019r Mo\u0302r-ladron allan yn ystod yr wythnos wedi i mi adael am Batagonia, felly chawson nhw mo hwnnw, ond dyma\u2019r clawr, ac mae o ar gael yn siopau a llyfrgelloedd Cymru!"}, {"text_idx": "#000005", "text": "Ond pa lyfrau plant dwi wedi eu darllen a\u2019u mwynhau ers Gorffennaf ta? Rhestr fydd hi yn hytrach nag adolygiadau llawn, achos wnes i\u2019m cadw nodiadau, sori. Ond dwi\u2019n cofio i mi wir fwynhau Siani Pob Man:"}, {"text_idx": "#000006", "text": "Stori wir am berson go iawn ydi hwn, a rhywun y byddwn i wedi bod wrth fy modd yn cael ei chyfarfod! Roedd Siani\u2019n arfer byw mewn ty\u0302 bach ar y traeth yng Nghei Bach, rhwng Ceinewydd ac Aberaeron. Roedd hi\u2019n andros o gymeriad, yn pwffian ar ei chetyn ynghanol ei ieir neu\u2019n canu rhigymau neu\u2019n dweud ffortiwn ymwelwyr. Ond dwi\u2019n meddwl mai clocsiau oedd ar ei thraed, nid clociau, fel sy\u2019n cael ei ddeud yn y disgrifiad Saesneg ar wefan y Lolfa..."}, {"text_idx": "#000008", "text": "Camgymeriad hawdd ei neud! Dyma luniau go iawn o Siani \u2013 un yn gerdyn post:"}, {"text_idx": "#000009", "text": "Dyma un o fy hoff dudalennau. Tdi Vale\u0301riane yn gneud chwip o fo\u0302r? A ieir... :"}, {"text_idx": "#000010", "text": "A dyma un o luniau eraill Vale\u0301riane o ganol y llyfr (diolch i wefan sonamlyfra!)"}, {"text_idx": "#000011", "text": "A syniad i chi o lefel darllen y geiriau (gan Morfudd Bevan). Tua 6+ dwi\u2019n meddwl ynde. Felly os dach chi\u2019n nabod plentyn sydd isio straeon \u2018go iawn\u2019 a ffeithiau, mae hwn yn gyfrol ddeniadol, ddifyr, clawr caled am ddynes a hanner!"}, {"text_idx": "#000013", "text": "Dwi\u2019n caru deinosoriaid beth bynnag (tydi pawb call?) felly roedd hwn yn apelio\u2019n syth bin. Mae lluniau Huw yn ddoniol ac mae geiriau Luned (sy\u2019n odli) yn taro 12 bob tro. Mae Anna Gwen (3 a hanner) wrth ei bodd efo hwn er ei bod hi fymryn yn rhy ifanc i ddarllen y geiriau ar ei phen ei hun \u2013 ond sbiwch mawr a chlir ydi\u2019r sgrifen. Fydd hi fawr o dro! Oed darllen 5+ ddwedwn ni? Yr anrheg perffaith i unrhyw blentyn sy\u2019n caru deinosoriaid. Ac mae \u2018na wers ynddo fo hefyd \u2013 un addas iawn ar gyfer plant (ac oedolion) heddiw: bydd yn hapus efo pwy wyt ti!"}, {"text_idx": "#000014", "text": "Llyfr ffeithiol arall i blant fymryn hy\u0302n (7-11?) ydi Cymry o Fri gan y \u2018dream team\u2019 arall, Jon Gower a\u2019r arlunydd Efa Lois:"}, {"text_idx": "#000015", "text": "Mae na bobl o wahanol gyfnodau mewn hanes \u2013 o Hywel Dda i Jade Jones \u2013 rhai o fyd chwaraeon a llenyddiaeth, eraill o fydoedd diwydiant, cerddoriaeth, gwleidyddiaeth, gwyddoniaeth, celf ac addysg \u2013 fel Betty Campbell."}, {"text_idx": "#000018", "text": "Mae\u2019n gyfrol ddifyr a phwysig, ac ro\u2019n i\u2019n hoff iawn o\u2019r gweithgareddau ychwanegol fel y cwestiynau am eich prifathro chi, a rhestr Nigel o\u2019i 15 chwaraewr rygbi gorau erioed. Lle i fwy o chwaraewyr Ffrainc yn fy marn i, ond dyna fo, dwi\u2019n hy\u0302n na Nigel."}, {"text_idx": "#000019", "text": "Ac un dwi newydd ei orffen ydi Sblash! gan Branwen Davies, sef nofel i\u2019r arddegau ifanc, tua 10-13 oed."}, {"text_idx": "#000020", "text": "Branwen sgwennodd Seren y Dyffryn rhyw bum mlynedd yn o\u0302l, nofel i blant tua 7-9 oed sy\u2019n caru ceffylau. Fel mae\u2019r teitl (a\u2019r clawr) yn ei awgrymu, nofio ydi thema Sblash! ond mae hefyd yn ymdrin a\u0302 bwlio, a\u2019r syniad o gorff perffaith. Mae Beca\u2019n wych am nofio ond yn ymwybodol iawn nad ydi hi mor denau a\u0302 nifer o\u2019i chyfoedion. Ynghanol criw y Clwb Nofio, mae hi\u2019n hapus; yn y dw\u0302r mae hi\u2019n gyflym, yn gryf ac yn osgeiddig. Ond mae \u2019na hen jaden yn yr ysgol sy\u2019n cyhoeddi\u2019n uchel o flaen pawb yn y wers chwaraeon:"}, {"text_idx": "#000021", "text": "\u201cYyyyy, ma \u2019da Beca stretch marks!\u201d"}, {"text_idx": "#000022", "text": "Fel\u2019na mae\u2019r llyfr yn dechrau. Doedd Beca rioed wedi clywed y term \u2018stretch marks\u2019 o\u2019r blaen a does ganddi ddim syniad be ydyn nhw ond mae\u2019n gwybod nad ydi hi eu heisiau nhw."}, {"text_idx": "#000023", "text": "Mae gwersi chwaraeon yr ysgol uwchradd yn gallu creithio pobl am flynyddoedd, fel y gw\u0302yr nifer ohonon ni, ac mae\u2019r nofel fer hon yn delio efo diffyg hyder yn arbennig o dda. Dwi\u2019m isio deud gormod am y plot am mod i am i chi ddarganfod pethau drososch chi eich hun, fel roedd Branwen yn ei ddymuno (mae\u2019n gas gen i adolygiadau sy\u2019n rhoi\u2019r plot i gyd i rywun ymlaen llaw! Grrrr...). Mae\u2019n stori dda iawn beth bynnag, ac ro\u2019n i\u2019n gwingo a dal fy ngwynt ac yn ebychu \u2018Wel, yr hen jaden!\u2019 yn aml."}, {"text_idx": "#000024", "text": "Dwi\u2019n addo peidio a\u0302 bod mor hir yn blogio tro nesa!"}, {"text_idx": "#000026", "text": "Mae Onwy Gower wedi cyhoeddi llyfr hyfryd am adar i blant, a dim ond disgybl Blwyddyn 6 ydi hi!"}, {"text_idx": "#000027", "text": "A dyma lun o Onwy efo\u2019i thad yn y lansiad:"}, {"text_idx": "#000028", "text": "Mae\u2019r ddau yn mynd i wylio adar yn rheolaidd, yn enwedig i Benclacwydd ger Llanelli. Dyma linc i wefan y lle: "}, {"text_idx": "#000029", "text": "er mai Llanelli Wetland Centre ydi\u2019r enw yn o\u0302l fanno. Dim so\u0302n am Benclacwydd a hwnnw\u2019n enw mor wych ar gyfer ardal sy\u2019n llawn adar. Mr Gwydd ydi clacwydd neu glagwydd, rhag ofn nag oeddech chi\u2019n gwybod. Arddelwch yr enw os gwelwch yn dda, WWT!"}, {"text_idx": "#000030", "text": "Gyda llaw, dyma i chi ddywediad sy\u2019n ddiarth i mi, ond dwi wrth fy modd efo fo: \u2018Trot hwch a galap clacwy\u2019 \u2013 sef rhedeg heb frysio llawer... \u2018a leisurely trot.\u2019"}, {"text_idx": "#000031", "text": "Gwych ynde! Pobl ardal Dyfed oedd \u2013 neu sydd \u2013 yn ei ddeud o, ond weithiau, mae angen i weddill Cymru fabwysiadu dywediadau fel\u2019na."}, {"text_idx": "#000032", "text": "Yn o\u0302l at Llyfr Adar Mawr y Plant: Mae o\u2019n hawdd i\u2019w ddarllen, gydag ambell air allai fod yn ddiarth i blant mewn bold ac yna mewn rhestr eirfa yn y cefn; efo ffeithiau difyr am bob aderyn ac unai gerdd fach gan feirdd enwog, neu gan Onwy ei hun (a\u2019i thad wedi ei helpu mae\u2019n debyg \u2013 ond ddim llawer, dwi\u2019n siw\u0302r!)."}, {"text_idx": "#000034", "text": "O, a hoff ffaith Onwy ydi\u2019r un am y robin goch. A be ydi hwnnw? Bydd raid i chi brynu\u2019r llyfr yn bydd... \u00a37.99 Y Lolfa."}, {"text_idx": "#000035", "text": "Mi wnaiff anrheg arbennig i unrhyw blentyn sydd a\u0302 diddordeb mewn adar neu natur. Da iawn ti, Onwy!"}, {"text_idx": "#000039", "text": "Rhowch eich cyfeiriad e-bost er mwyn dilyn y blog a derbyn hysbysiadau am gofnodion newydd drwy e-bost."}, {"text_idx": "#000040", "text": "Ymuno a\u0302 101 o ddilynwyr eraill\nOes gennych chi gyfrif yn barod? Mewngofnodwch nawr."}]